text: Første spadestik til P-hus i tre etager
  20 august 2013 kl. 10.28
  Byggeriet af et nyt parkeringshus ved Regionshospitalet i Horsens blev officielt indledt i dag.
  Der skal graves dybt, når 430 nye parkeringspladser skal skabes. P-huset får to underjordiske etager, og når byggeriet er færdigt, vil der være cirka 950 pladser i alt. Regionshospitalet Horsens opfylder et stærkt ønske om at blive mere tilgængelig for både patienter, pårørende og ansatte.
  - Hospitalets aktivitetsniveau har været stigende de seneste år. Befolkningsgrundlaget er steget, vi har fået tilført funktioner fra Brædstrup og Odder her til Horsens, og vi modtager stadigt flere ambulante patienter, siger hospitalsdirektør Lisbeth Holsteen Jessen.
  Når P-huset står færdigt, vil alle P-pladser ved regionshospitalet være betalings-pladser. Ansatte får mulighed for at betale via licens, mens patienter og pårørende betaler for parkering per time.
  Parkeringshuset forventes færdigt i sensommeren 2014.
  